LIGJ
Nr. 38/2014

PËR DISA NDRYSHIME DHE SHTESA NË LIGJIN NR. 8663, DATË 18.9.2000, “PËR REGJISTRIMIN, KLASIFIKIMIN, MËNYRËN E PËRDORIMIT DHE KONTROLLIN E MJETEVE LUNDRUESE ME MOTOR, ME TONAZH 
NËN 20 NT”

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË
 
VENDOSI:

Në ligjin nr. 8663, datë 18.9.2000, “Për regjistrimin, klasifikimin, mënyrën e përdorimit dhe kontrollin e mjeteve lundruese me motor, me tonazh nën 20 NT”, bëhen këto ndryshime dhe shtesa:

Neni 1
Neni 2 ndryshohet si më poshtë:

“Neni 2
Përkufizimi i mjetit lundrues

Në kuptim të këtij ligji, mjet lundrues konsiderohen mjetet lundruese me motor, me tonazh nën 20 NT, duke përfshirë edhe ato që përdoren për qëllime argëtimi e sportive, të klasifikuara si të tilla nga Regjistri i Mjeteve Lundruese Shqiptare ose nga institucionet korresponduese të shteteve të tjera.”.

Neni 2

Në nenin 3, pika 1 ndryshohet si më poshtë:
“1. Ky ligj zbatohet për mjetet lundruese, objekt i këtij ligji, që mund të përdoren në det, liqene, lumenj, rezervuarë dhe përrenj.”.

Neni 3

Neni 4 ndryshohet si më poshtë:

“Neni 4
Respektimi i normave të lundrimit

Mjetet lundruese duhet të respektojnë rregullat e regjimit të lundrimit në det, liqene, lumenj, rezervuarë dhe përrenj, duke përfshirë dhe normat që lidhen me pajisjet e shpëtimit, me sinjalet ndriçuese për lundrimin natën, me pajisjen me radio ndërlidhjeje, të sintonizuar në frekuencat e ndihmës detare, si dhe me sistemin për lokalizim gjeografik, GPS.”.


Neni 4

Pas nenit 4 shtohet neni 4/a me këtë përmbajtje:

“Neni 4/a
Kushtet e sigurisë dhe mënyra e përdorimit të mjeteve lundruese për qëllime argëtimi dhe sportive

Kushtet për ushtrimin e aktivitetit të rregullt e të sigurt me mjetet lundruese, mënyra e përdorimit të tyre për qëllime argëtimi e sportive dhe rregullat për sigurinë e pushuesve në plazhet publike dhe jopublike, në bregdet apo në ujërat e brendshme në thellësi të territorit përcaktohen me vendim të Këshillit të Ministrave.”.

Neni 5

Pas nenit 30 shtohen nenet 30/a, 30/b dhe 30/c me këtë përmbajtje:
“Neni 30/a
Mosrespektimi i normave të lundrimit

1. Shkelja e detyrimeve të parashikuara në nenin 4, të këtij ligji, përbën kundërvajtje administrative, dënohet me gjobë nga 10 000 (dhjetë mijë) deri në 50 000 (pesëdhjetë mijë) lekë dhe me heqje të dëshmisë së aftësisë për drejtim të mjetit lundrues.
2. Në rast se kundërvajtja administrative, e parashikuar në pikën 1 të këtij neni, përsëritet, mjeti lundrues sekuestrohet.
3. Konfiskimi i mjeteve bëhet sipas rregullave dhe afateve të parashikuara në legjislacionin në fuqi për kundërvajtjet administrative.

Neni 30/b
Shkelja e rregullave të sigurisë në plazhe

1. Shkelja e rregullave për sigurinë e pushuesve në plazhet publike dhe jopublike, në bregdet apo në ujërat e brendshme në thellësi të territorit, sipas nenit 4/a, të këtij ligji, përbën kundërvajtje administrative dhe mjeti lundrues sekuestrohet. 
2. Konfiskimi i mjeteve bëhet sipas rregullave dhe afateve të parashikuara në legjislacionin në fuqi për kundërvajtjet administrative.

Neni 30/c
Shkelja e rregullave të përdorimit të mjeteve lundruese në plazhe e sporte ujore

1. Shkelja e kushteve për ushtrimin e aktivitetit të rregullt e të sigurt me mjetet lundruese e për mënyrën e përdorimit të tyre për qëllime argëtimi e sportive, sipas nenit 4/a të këtij ligji, përbën kundërvajtje administrative dhe dënohet me gjobë nga 100 000 (njëqind mijë) deri në 200 000 (dyqind mijë) lekë, si dhe me sekuestrim të mjetit lundrues.

2. Konfiskimi i mjeteve bëhet sipas rregullave dhe afateve të parashikuara në legjislacionin në fuqi për kundërvajtjet administrative.”.

Neni 6

Neni 37 ndryshohet si më poshtë:

“Neni 37
Ankimi administrativ

1. Ndaj masave administrative me gjobë, të marra në bazë të këtij ligji, kundërvajtësi mund të bëjë ankim brenda 5 ditëve te drejtori rajonal për kufirin dhe migracionin, i cili vendos brenda 15 ditëve nga data e paraqitjes së ankimit.
2. Ndaj masës administrative të sekuestrimit, të marrë në bazë të këtij ligji, kundërvajtësi mund të bëjë ankim brenda 5 ditëve te Drejtori i Përgjithshëm i Policisë së Shtetit, i cili vendos brenda 15 ditëve nga data e paraqitjes së ankimit.
3. Ndaj vendimeve të marra, sipas pikave 1 dhe 2 të këtij neni, kundërvajtësi mund të bëjë ankim në gjykatën kompetente, në përputhje me rregullat dhe afatet e parashikuara sipas legjislacionit në fuqi për kundërvajtjet administrative.”.
Neni 7

Ngarkohet Këshilli i Ministrave që, brenda 2 muajve nga dita e hyrjes në fuqi të këtij ligji, të nxjerrë aktet nënligjore në zbatim të nenit 4 të këtij ligji.

Neni 8
Shfuqizime

Çdo akt ligjor dhe nënligjor që bie në kundërshtim me dispozitat e këtij ligji shfuqizohet.

Neni 9
Hyrja në fuqi

Ky ligj hyn në fuqi  15 ditë pas botimit në Fletoren Zyrtare.

Miratuar në datën 17.4.2014

Shpallur me dekretin nr. 8557, datë 12.5.2014 të Presidentit të Republikës së Shqipërisë, Bujar Nishani



